Uredba Komisije (ES) št. 2383/2002

z dne 30. decembra 2002

o spremembi Uredbe (ES) št. 2366/98 o določitvi podrobnih pravil za uporabo sistema proizvodne pomoči za oljčno olje za tržna leta 1998/1999 do 2003/2004

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropskih skupnosti,

ob upoštevanju Uredbe Sveta št. 136/66/EGS z dne 22. septembra 1966 o vzpostavitvi skupne ureditve trga za olja in masti [1], kakor je bila nazadnje spremenjena z Uredbo (ES) št. 1513/2001 [2] in zlasti člena 5 Uredbe,

ob upoštevanju Uredbe Sveta (EGS) št. 2261/84 z dne 17. julija 1984 o določitvi splošnih pravilih za dodeljevanje pomoči za proizvodnjo oljčnega olja in pomoči za organizacije proizvajalcev oljčnega olja [3], kakor je bila nazadnje spremenjena z Uredbo (ES) št. 1639/98 [4] in zlasti člena 19 Uredbe,

ob upoštevanju Uredbe Sveta (ES) št. 1638/98 z dne 20. julija 1998 o spremembi Uredbe št. 136/66/EGS o vzpostavitvi skupne ureditve trga za olja in masti [5], kakor je bila nazadnje spremenjena z Uredbo (ES) št. 1513/2001 in zlasti člena 4 Uredbe,

ob upoštevanju naslednjega:

(1) Člen 1 Uredbe Komisije (ES) št. 2366/98 [6], kakor je bila nazadnje spremenjena z Uredbo (ES) št. 1249/2002 [7], določa, da morajo pridelovalci oljk vložiti prijave pridelka pred 1. decembrom vsakega tržnega leta. Člen 20(1) navedene uredbe določa, da morajo organizacije proizvajalcev ali, če je to primerno, združenja proizvajalcev vložiti prijave pridelka svojih članov in vseh sprememb prijav pristojnemu organu zadevne države članice pred 1. januarjem vsako tržno leto.

(2) Vendar v nekaterih regijah pridelovanja oljk predvsem zaradi visokega števila prijav pridelka, nenehnega prestrukturiranja oljčnih nasadov ali drugih posebnih okoliščin zgoraj navedeni podatki niso več primerni za nadzore. Zato je treba predvideti, da lahko države članice z nekaterimi omejitvami podaljšajo roke za vlaganje in predložitev prijav pridelka pristojni agenciji, da se tako izboljša učinkovitost nadzorov v nekaterih regijah.

(3) Upravljanje in spremljanje sistema pomoči pri proizvodnji oljčnega olja zahteva, da se informacije o novih nasadih, predvidene v členu 5 Uredbe (ES) št. 2366/98, redno zagotavljajo. Potemtakem je treba Komisijo obvestiti tudi o številu oljčnih dreves za tržna leta po 1998/1999 in 1999/2000.

(4) Uredbo (ES) št. 2366/98 je zato treba ustrezno spremeniti.

(5) Ta uredba naj se uporablja od 30. novembra 2002, da se omogoči podaljšanje roka iz člena 1(1) Uredbe (ES) št. 2366/98 od tekočega tržnega leta. Zato je treba predvideti njeno takojšnjo uveljavitev.

(6) Ukrepi, predvideni s to uredbo, so v skladu z mnenjem Upravljalnega odbora za olja in masti –

SPREJELA NASLEDNJO UREDBO:

Člen 1

Uredba (ES) št. 2366/98 se spremeni:

1. Člen 1(1) se nadomesti z naslednjim:

"1. Za dodeljevanje pomoči za proizvodnjo oljčnega olja, kakor določa člen 5 Uredbe 136/66/EGS, pridelovalci oljk pred 1. decembrom vsako tržno leto vložijo prijave pridelka, ki zajemajo njihova oljčna drevesa v proizvodnji in podatke o oljčnih nasadih, ki jih upravljajo 1. novembra tržnega leta, na katere se nanašajo prijave. Vendar lahko države članice za izboljšanje učinkovitosti nadzorov v nekaterih regijah podaljšajo rok za vložitev prijav za največ tri mesece.

Pred 1. januarjem zadevnega tržnega leta države članice sporočijo Komisiji regije in razloge, zaradi katerih je bil podaljšan rok za vlaganje prijav pridelka in novi določeni datum."

2. Člen 5(4) nadomestita naslednja odstavka 4 in 5:

"4. Pred 31. oktobrom 2001 države članice sporočijo Komisiji ukrepe za spremljanje uporabe odstavkov 2 in 3 in za sankcioniranje kršiteljev.

5. Pred 31. oktobrom zadevnega tržnega leta države članice sporočijo Komisiji število oljčnih dreves, za katere v skladu z odstavkom 2:

- je bila vložena izjava o nameri sajenja,

- država članica upošteva, da je to nadomestno sajenje izkrčenih dreves,

- država članica upošteva, da je to sajenje po odobrenem programu v skladu s členom 4,

- država članica upošteva, da je to dodatno sajenje, ki ne izpolnjuje pogojev za pomoč po 31. oktobru 2001.

Vendar se za tržni leti 2000/2001 in 2001/2002 informacije iz prvega pododstavka sporočijo Komisiji pred 28. februarjem 2003."

3. Člen 20(1) nadomesti naslednji:

"1. Pred 1. januarjem vsako tržno leto organizacije proizvajalcev ali, če je to primerno, združenja proizvajalcev vložijo prijave pridelka svojih članov in vseh sprememb prijav pristojnemu organu zadevne države članice. Vendar lahko države članice za izboljšanje učinkovitosti nadzorov v nekaterih regijah podaljšajo rok za vložitev prijav za največ tri mesece.

Države članice pred 1. januarjem zadevnega tržnega leta sporočijo Komisiji regije in razloge, iz katerih je bil podaljšan rok za vložitev prijav pridelka, in na novo določen datum."

Člen 2

Ta uredba začne veljati naslednji dan po objavi v Uradnem listu Evropskih skupnosti.

Uporablja se od 30. novembra 2002.

Ta uredba je v celoti zavezujoča in se neposredno uporablja v vseh državah članicah.

V Bruslju, 30. decembra 2002

Za Komisijo

Franz Fischler

Član Komisije

[1] UL 172, 30.9.1966, str. 3025/66.

[2] UL L 201, 26.7.2001, str. 4.

[3] UL L 208, 3.8.1984, str. 3.

[4] UL L 210, 28.7.1998, str. 38.

[5] UL L 210, 28.7.1998, str. 32.

[6] UL L 293, 31.10.1998, str. 50.

[7] UL L 183, 12.7.2002, str. 5.

--------------------------------------------------